Ograda na američkoj granici s Meksikom?
Dok u Washingtonu političari raspravljaju o tome kako što bolje osigurati državnu granicu, na jednom ranchu u Arizoni, pripadnici organ
Posljednjih se mjeseci u Sjedinjenim Državama mnogo govori o problemu ilegalnog useljavanja. Problem je najočitiji uz granicu s Meksikom, koju – kako se procjenjuje - svaki dan ilegalno prijeđe oko tisuću ljudi, uglavnom državljana Meksika. Neki Amerikanci pokušavaju sami - bez pomoći državnih vlasti – zaustaviti ilegalno useljavanje. Organizirani su u skupini nazivanoj Minuteman. U Meksiku ovakvu aktivnost nazivaju rasizmom, dok je u Sjedinjenim Državama ovakav angažman – kontroverzan. Procjenjuje se da u Sjedinjenim Državama živi između 11 i 12 milijuna stranaca koji su državnu granicu prešli ilegalno, ili su pak u Americi ostali po isteku vize. Dok u Washingtonu političari raspravljaju o tome kako što bolje osigurati državnu granicu, na jednom ranchu u Arizoni, pripadnici organizacije Minuteman postavljaju žičanu ogradu, točno uz graničnu crtu s Meksikom. Riječ je o privatnom posjedu kojim prolazi državna granica, ukupno duga 16 kilometara. Vlasnik rancha, Jack Ladd, pozvao je članove organizacije Minuteman da postave žičanu ogradu jer – kaže – «...jedino se tako može spriječiti ilegalne useljenike i krijumčare droge da prelaze preko njegove zemlje...» Posebno ga smeta što mu ilegalci trgaju žičanu ogradu za stoku. «Naša granična služba to ne može spriječiti'»– kaže Jack Ladd. Ankete pokazuju da dobar dio Amerikanaca podržava aktivnost organizacije Minuteman, često navodeći i razlog nacionalne sigurnosti odnosno strah od terorizma. Organizacije koje okupljaju građane južno-američkog podrijetla te organizacije koje štite prava useljenika, međutim, kritiziraju ovakav angažman jedne građanske udruge, kao što su Minutemani. Renato Ascencio, biskup meksičkog graničnog grada Ciudad Juarez, upozorava da žičana ograda neće zaustaviti ilegalne prelaske granice. "Biskup tvrdi da je organizacija Minuteman ksenofobična organizacija financirana milijunima dolara, koja želi blokirati svaki pokušaj legalizacije ilegalnih useljenika. Njihova će aktivnost međutim biti neuspješna – tvrdi biskup Ciudad Juareza". Meksička je vlada, također, osudila aktivnost ove grupe građana, koja je – kako se kaže – zakon uzela u svoje ruke, te se želi baviti kontrolom granice, za koju je nadležna država. Pripadnici organizacije Minuteman, međutim, kažu da oni nisu protiv imigranata, već isključivo protiv ljudi koji ilegalno prelaze državnu granicu. Ova organizacija tvrdi da njezini članovi isključivo promatraju što se događa na granici, a graničnoj službi prijavljuje konkretne slučajeve prelaska granice. Jedan od dragovoljaca Minutemana je Quetzel Doty (Ket-sull), umirovljeni konzularni službenik američkog Državnog tajništva, koji je više od dvadeset godina u nizu afričkih, azijskih i europskih država izdavao američke ulazne vize strancima. On kaže da ga je na angažman u Minutemanu upravo inspirirala činjenica što ogromna većina stranaca u Ameriku ulazi na legalan način. "Članovi organizacije Minuteman su ljudi poput mene – mi nismo protiv imigranata, mi smo protiv onih koji krše zakon. Zakona se treba pridržavati, a oni koji ga krše trebaju biti kažnjeni, a ne nagrađeni.Ako amnestiramo ilegalne useljenike, onda nanosimo štetu useljenicima koji su čekali u redu da uđu u zemlju redovnim putem"– kaže naš sugovornik. On, također, priznaje da je angažman Minutemana uglavnom simboličan te da ograda koju oni podižu neće zaustaviti tisuće ilegalnih useljenika koji svakodnevno prelaze u Sjedinjene Države.